Mikko Savola

**Mikko Tapio Savola** (s. 29. marraskuuta 1981 Ähtäri) on suomalainen keskustalainen poliitikko ja entinen puolustusministeri. Hänet valittiin kansanedustajaksi Vaasan vaalipiiristä eduskuntavaaleissa 2011. Savola toimi puolustusministerinä Marinin hallituksessa tammi−helmikuussa 2023.

## Elämä
Savola on toiminut Ähtärissä maatalousyrittäjänä, jonka tilalla on kasvinvilijelyä ja karjaa. Aikaisemmin hän on työskennellyt yritystutkijana TE-keskuksessa. Hän on ollut myös Suomen Yrittäjien jäsen.

Savola toimi vuodesta 2013 vuoden 2016 loppuun Suomen suurimman maanpuolustusjärjestön Reserviläisliitto ry:n puheenjohtajana. Hän työskentelee maatalousyrittäjänä ja on koulutukseltaan tradenomi.

## Poliittinen toiminta
Savola valittiin 19-vuotiaana vuonna 2001 Ähtärin kaupunginvaltuustoon, missä hän on toiminut sen jälkeen yhtämittaisesti. Vuosina 2005−2008 Savola oli kaupunginhallituksen jäsen. Vuoden 2009 vaalien jälkeen hänet valittiin kaupunginvaltuuston puheenjohtajaksi. Savola ilmoitti luopuvansa kaupunginvaltuuston puheenjohtajan tehtävästä tultuaan valituksi kansanedustajaksi.

Savola on toiminut Keskustan Etelä-Pohjanmaan piirin varapuheenjohtajana vuodesta 2010 ja vuodesta 2020 lähtien hän on toiminut piirin puheenjohtajana vuoten 2023 saakka. Lisäksi hän on edustajana Etelä-Pohjanmaan sairaanhoitopiirin kuntayhtymän valtuustossa vuodesta 2009 alkaen vuosina 2011–2017 hän toimi Etelä-Pohjanmaan sairaanhoitopiirin yhtymävaltuuston puheenjohtajana.

Etelä-Pohjanmaan liiton maakuntavaltuuston jäsenenä hän toimi vuosina 2005–2012. Vuodesta 2021 lähtien hän on toiminut jälleen maakuntavaltuutettuna toimien maakuntavaltuuston puheenjohtajana.

Savola toimi vuosina 2005–2008 Etelä-Pohjanmaan Keskustanuorten puheenjohtajana.

### Kansanedustajana
Savola pyrki eduskuntaan jo 24-vuotiaana vuonna 2007, sai 5&nbsp;281 ääntä eikä tullut valituksi. Kevään 2011 eduskuntavaaleissa Savola sai 5&nbsp;987 ääntä ja tuli valituksi kansanedustajaksi Vaasan vaalipiiristä.

Vuoden 2015 eduskuntavaaleissa Savola sai kaikkiaan 8&nbsp;476 ääntä ja tuli valituksi jatkokaudelle. Savolan äänimäärä oli vaalipiirin kuudenneksi suurin.

Vuoden 2019 eduskuntavaaleissa Savola valittiin kansanedustajaksi 5&nbsp;710 äänellä.

Vuoden 2023 eduskuntavaaleissa Savola valittiin kansanedustajaksi 6&nbsp;770 äänellä.

Savola on toiminut Naton parlamentaarisen yleiskokouksen (NatoPA) Suomen valtuuskunnassa vuodesta 2011. Montrealin kokouksessa 25.11.2024 hänet valittiin NatoPA:n varapresidentiksi.

## Näkemykset
### Arvot
Savola sijoittuu vaalikonevastausten perusteella poliittiseen keskustaan tai keskusta-oikeistoon. *[[Yle]]n* vaalikoneessa Savola sijoittuu arvoasteikolla konservatiiviselle puolelle. *[[Helsingin Sanomat|Helsingin Sanomien]]* vaalikoneen käyttämällä GAL–TAN-jakaumalla Savola on kallellaan kansalliskonservatismiin (TAN). HS:n vaalikoneeseen Savolan antamissa näkemyksissä korostuu voimakkaimmin mielipiteet koskien maaseudun vahvempaa roolia.

### Seksuaali- ja sukupuolipolitiikka
Savola äänesti eduskunnassa sukupuolineutraalia avioliittolakia vastaan marraskuussa 2014.

## Yksityiselämä
Savola on naimisissa. Sotilasarvoltaan hän on reservin ylivääpeli.

Savola toimi Ähtärin eläinpuiston hallituksen puheenjohtajana ja keskeisenä vaikuttajana pandojen hankkimisessa ja saamisessa Ähtäriin. 

Savola kuuluu evankelis-luterilaiseen kirkkoon.

## Lähteet

## Aiheesta muualla

* 
* Savolan virallinen kotisivu